b'\n_START_ARTICLE_\nCorneliu M\xc4\x83nescu\n_START_SECTION_\nEduca\xc8\x9bia\n_START_PARAGRAPH_\n\xc8\x98i-a terminat educa\xc8\x9bia primar\xc4\x83 la Ploie\xc8\x99ti, urm\xc3\xa2nd apoi, \xc3\xaentre 1936-1940, cursurile de drept \xc8\x99i \xc8\x99tiin\xc8\x9be economice ale universit\xc4\x83\xc8\x9bii din Bucure\xc8\x99ti. \xc3\x8en timpul studen\xc8\x9biei, a \xc3\xaenceput s\xc4\x83 contribuie prin articole la diverse publica\xc8\x9bii de st\xc3\xa2nga. Ca jurnalist, s-a interesat mai ales de rela\xc8\x9bii interna\xc8\x9bionale._NEWLINE_\xc3\x8en 1944 lucra la Institutul de Statistic\xc4\x83, considerat un adev\xc4\x83rat \xe2\x80\x9efocar comunist\xe2\x80\x9d (aici lucrau \xc8\x99i al\xc8\x9bi comuni\xc8\x99ti, ca Nicolae Betea, Anton Ra\xc8\x9biu, Mihai Levente, \xc8\x98tefan Popescu \xc8\x99i al\xc8\x9bii.)\n_START_SECTION_\nCariera\n_START_PARAGRAPH_\nDup\xc4\x83 23 august 1944, M\xc4\x83nescu a avut func\xc8\x9bii \xc3\xaen Partidul Comunist \xc8\x99i \xc3\xaen institu\xc8\x9biile de stat. \xc3\x8en 1948, a fost numit \xc8\x99ef al Diviziei Politice Superioare a Armatei. . \xc3\x8entre 1955 \xc8\x99i 1960 a fost vicepre\xc8\x99edinte al Comitetului de Stat al Planific\xc4\x83rii._NEWLINE_\xc3\x8en 1960, Corneliu M\xc4\x83nescu a devenit director al departamentului politic din cadrul Ministerului Afacerilor Externe._NEWLINE_\xc3\x8en martie 1961, M\xc4\x83nescu era membru al cabinetului ca ministru de externe. A fost confirmat \xc3\xaen func\xc8\x9bie de Marea Adunare Na\xc8\x9bional\xc4\x83. \xc3\x8en acel moment era la cel de al doilea mandat legislativ._NEWLINE_M\xc4\x83nescu a fost cel care a condus delega\xc8\x9biile rom\xc3\xa2ne la toate sesiunile Adun\xc4\x83rii Generale a Na\xc8\x9biunilor Unite, \xc3\xaencep\xc3\xa2nd cu cea de-a 16-a sesiune din 1961. A fost \xc8\x99ef al delega\xc8\x9biei rom\xc3\xa2ne din 1962 la comitetul celor 18 na\xc8\x9biuni \xc3\xaens\xc4\x83rcinat cu dezarmarea \xc8\x99i la alte conferin\xc8\x9be interna\xc8\x9bionale. _NEWLINE_La 19 septembrie 1967 a fost ales pre\xc8\x99edinte al celei de-a XXII-a sesiuni a Adun\xc4\x83rii Generale a ONU; a fost prima dat\xc4\x83 c\xc3\xa2nd un reprezentant al unei \xc8\x9b\xc4\x83ri socialiste era ales \xc3\xaen aceast\xc4\x83 func\xc8\x9bie. A de\xc8\x9binut func\xc8\x9bia p\xc3\xa2n\xc4\x83 la data de 23 septembrie 1968_NEWLINE_M\xc4\x83nescu a fost membru al Partidului Comunist Rom\xc3\xa2n din 1936. Cel de-al IX-lea congres al PCR din 1965 l-a ales membru al Comitetului Central. _NEWLINE_A fost adjunct al ministrului Ap\xc4\x83r\xc4\x83rii Na\xc8\x9bionale, cu gradul de locotenent-colonel (1948-1955), comandant al Casei Centrale a Armatei (1952) \xc8\x99i \xc8\x99ef al Direc\xc8\x9biei Superioare Politice a Armatei (1959), cu gradul de general-maior. La 10 octombrie 1960 este numit ambasador \xc3\xaen Ungaria (p\xc3\xa2n\xc4\x83 la 30 mai 1961), dup\xc4\x83 care devine ministru de externe (1961-1972), vicepre\xc8\x99edinte al Frontului Unit\xc4\x83\xc8\x9bii Socialiste, pre\xc8\x99edinte al Grupului Interparlamentar Rom\xc3\xa2n, ambasador \xc3\xaen Fran\xc8\x9ba (1977-1982). A fost membru al CC al PCR (1965-1980)._NEWLINE_\xc3\x8en 1989 a fost unul din semnatarii \xe2\x80\x9escrisorii celor \xc8\x99ase\xe2\x80\x9d \xc3\xaen care fo\xc8\x99ti lideri comuni\xc8\x99ti \xc3\xael criticau pe Nicolae Ceau\xc8\x99escu. \xc3\x8en timpul revolu\xc8\x9biei rom\xc3\xa2ne din 1989 at\xc3\xa2t la Timi\xc8\x99oara, c\xc3\xa2t \xc8\x99i la Bucure\xc8\x99ti s-a vorbit despre el ca despre un posibil succesor al lui Ceau\xc8\x99escu. La 22 decembrie 1989 a devenit membru \xc3\xaen Consiliul Frontului Salv\xc4\x83rii Na\xc8\x9bionale.\n_START_SECTION_\nFamilia\n_START_PARAGRAPH_\nS-a c\xc4\x83s\xc4\x83torit \xc3\xaen 1950 cu Doina Dobrescu, c\xc4\x83reia M\xc4\x83nescu \xc3\xaei pl\xc4\x83cea s\xc4\x83-i spun\xc4\x83 \xe2\x80\x9eDana\xe2\x80\x9d. C\xc3\xa2teva luni mai t\xc3\xa2rziu se n\xc4\x83\xc8\x99tea fiica lor, Alexandra.'